|  |
| --- |
| PATVIRTINTA |
| Klaipėdos miesto savivaldybės |
| tarybos 2018 m. liepos 12 d. |
| sprendimu Nr. T1-169 |

**Klaipėdos miesto savivaldybės gyventojų SVEIKATOS PRIEŽIŪROS RĖMIMO IŠ SAVIVALDYBĖS BIUDŽETO TVARKOS APRAŠAS**

**I SKYRIUS**

**bendrosios nuostatos**

1. Klaipėdos miesto savivaldybės gyventojų sveikatos priežiūros rėmimo iš savivaldybės biudžeto tvarkos aprašas (toliau – Aprašas) reglamentuoja asmens sveikatos priežiūros paslaugų rėmimo Klaipėdos mieste tvarką.

2. Tikslas – gerinti asmens sveikatos priežiūros paslaugų kokybę bei prieinamumą gyventojams, prisidedant prie efektyvios asmens sveikatos priežiūros sistemos kūrimo.

3. Savivaldybės remiamai sveikatos priežiūrai priskiriamos Lietuvos Respublikos sveikatos sistemos įstatyme numatytos sveikatos priežiūros paslaugos.

4. Klaipėdos miesto savivaldybės taryba gali nustatyti ir kitas savivaldybės remiamas sveikatos priežiūros paslaugas.

5. Asmens sveikatos priežiūros paslaugų rėmimas finansuojamas iš savivaldybės biudžeto lėšų.

6. Lėšos asmens sveikatos priežiūros paslaugų rėmimui skiriamos savivaldybės biudžete tik tada, jei ši priemonė numatyta ir patvirtinta Klaipėdos miesto savivaldybės strateginiame veiklos plane.

**II SKYRIUS**

**REMIAMOS SRITYS**

7. Remiamos sveikatos priežiūros sritys:

7.1. asmens sveikatos priežiūros paslaugos, nefinansuojamos iš Privalomojo sveikatos draudimo fondo lėšų arba finansuojamos nepakankamai ir dėl to susidaro pacientų laukimo eilės pas sveikatos priežiūros specialistus;

7.2. asmens sveikatos priežiūros specialistų pritraukimas ir (ar) išlaikymas;

7.3. asmens sveikatos priežiūros įstaigų personalo kvalifikacijos kėlimas, tobulinimas;

7.4. modernių informacinių, diagnostikos ir gydymo technologijų diegimas asmens sveikatos priežiūros įstaigoje;

7.5. aplinkos pritaikymas asmens sveikatos priežiūros įstaigos personalui ir pacientui;

7.6. kitų būtinų ir neatidėliotinų sveikatos priemonių, pagrįstų atsižvelgiant į aktualias Klaipėdos miesto problemas, visiškas ar dalinis finansavimas.

8. Prioritetas teikiamas, jei:

8.1. sveikatos priežiūros priemonė numatyta finansuoti iš dalies įstaigos lėšomis;

8.2. sveikatos priežiūros priemonei finansuoti įstaiga ketina dalyvauti konkurse paramai gauti iš kitų finansavimo šaltinių.

**III SKYRIUS**

**ADMINISTRAVIMAS**

9. Savivaldybės remiamų sveikatos priežiūros paslaugų rėmimo procedūras organizuoja ir vykdo Klaipėdos miesto savivaldybės administracija (toliau – Savivaldybės administracija), vadovaudamasi Savivaldybės administracijos direktoriaus įsakymu patvirtinta tvarka.

10. Savivaldybės remiamos sveikatos priežiūros paslaugos finansuojamos paskelbus viešą asmens sveikatos priežiūros paslaugų rėmimo projektų konkursą.

11. Savivaldybės remiamas sveikatos priežiūros paslaugas teikia savivaldybei pavaldžios asmens sveikatos priežiūros įstaigos (toliau – Vykdytojas).

12. Prioritetas teikiamas, jei:

12.1. projektas numatytas finansuoti iš dalies įstaigos lėšomis;

12.2. projektui finansuoti įstaiga ketina dalyvauti konkurse paramai gauti iš kitų finansavimo šaltinių.

13. Asmens sveikatos priežiūros paslaugų rėmimo projektų įgyvendinimo laikotarpis:

13.1. įgyvendinimo pradžia laikoma projekto rėmimo sutarties sudarymo data;

13.2. įgyvendinimo pabaiga laikoma projekto rėmimo sutartyje nurodyta data. Įgyvendinimo pabaiga negali būti vėlesnė nei tų metų, kuriems skirtas finansavimas, gruodžio 31 d.

**IV SKYRIUS**

**ATSISKAITYMAS IR KONTROLĖ**

14. Savivaldybės administracijos direktorius pasirašo savivaldybės biudžeto lėšų naudojimo sutartį su Vykdytoju, kurio projektas pripažintas laimėjusiu. Pasirašius šią sutartį, Vykdytojui pervedamos skirtos lėšos.

15. Vykdytojas privalo užtikrinti, kad:

15.1. projektui įgyvendinti skirtos lėšos būtų panaudotos pagal sutartyje ir jos prieduose nurodytą paskirtį;

15.2. projektui įgyvendinti skirtos lėšos nebus panaudojamos Privalomojo sveikatos draudimo fondo lėšomis finansuotoms paslaugoms apmokėti, skoloms dengti, statybos ar rekonstrukcijos darbams apmokėti.

16. Už kokybišką paslaugų teikimą ir tinkamą lėšų panaudojimą atsako Vykdytojas.

17. Vykdytojai už lėšų panaudojimą atsiskaito sutartyje nustatyta tvarka ir terminais, pateikdami sutartyje nurodytas metines ataskaitas.

18. Savivaldybei pareikalavus vykdytojas teikia ir kitą informaciją, kurios reikia skirtų lėšų naudojimo teisėtumui, ekonomiškumui, efektyvumui ir rezultatyvumui įvertinti ir užtikrinti. Jeigu Vykdytojų pateikta informacija yra netiksli ar neaiški, savivaldybei paprašius Vykdytojai turi pateikti papildomus paaiškinimus, dokumentus ar patikslinti informaciją.

19. Nepanaudotos lėšos ar panaudotos ne pagal paskirtį, teisės aktų nustatyta tvarka išieškomos iš kaltų vykdytojų ir grąžinamos į savivaldybės biudžeto lėšų naudojimo sutartyje nurodytą sąskaitą.

20. Iškilę ginčai sprendžiami Lietuvos Respublikos įstatymų nustatyta tvarka.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_